Esbjerg forenede Boldklubber

Esbjerg forenede Boldklubber er en dansk fodboldklub hjemmehørende i den sydvestjyske by Esbjerg. Klubben har trænings- og kampfaciliteter på Gammel Vardevej og spiller i blå- og hvidstribede trøjer. Den officielle fanklub hedder Blue Knights. Klubben spiller i den tredjebedste danske fodboldrække, 2. division.

Fodboldklubben spiller i tøj af mærket Hummel. Det Faglige Hus og Telesikring A/S er trøjesponsorer.

Klubben overtog i 2005 styringen af eliteafdelingen i Esbjerg Ishockey Klub, men i 2013 ophævede man forholdet mellem fodbold og ishockey.

Historie

Stiftelsen 
Esbjerg forenede Boldklubber (EfB) blev officielt stiftet den 23. juli 1924, hvor de to største esbjergensiske klubber, E.B. 98 og Esbjerg Amatør Klub (EAK) fusionerede efter 12 års indbyrdes kamp.

E.B. 98 fik som den første idrætsforening i lokalområdet fodbold på programmet i år 1900, og klarede sig fint, indtil EAK i 1911 blev etableret. Det medførte at konkurrencen i Esbjerg-området med ét blev forøget. Den skarpe interne konkurrence viste sig dog at få negativ indvirkning på de to klubber, idet at ingen af dem skabte mærkbare resultater, hvilket oplandsklubber såsom Vejen profiterede af. På trods af stridighederne mellem de to klubber, valgte man i 1923 at forsøge, at slå de to klubber sammen, hvilket altså lykkedes 23. juli 1924.

Den nye klub var således drevet af ambitioner om noget større, hvilket da også allerede gav resultater dagen efter, da den nystartede klubs bedste hold besejrede Kolding IF med intet mindre end 7-0.

1949-1969 
De gyldne år i EfB findes i første halvdel af 1960'erne. Klubben vandt det danske mesterskab i 1961, 1962, 1963 samt 1965, og vandt pokalturneringen i 1964. Denne succes skyldes ikke mindst, at EfB havde ansat den østrigske træner Rudi Strittich, som indførte effektivitet og fik sat spillet i system, samt angriberne Jens Peder Hansen og Carl Emil Christiansen som de helt store profiler.
I mesterskabssæsonen 1961 sætter Esbjerg stadionrekord med 20.000 tilskuere, da Esbjerg på hjemmebane vinder topkampen mod KB med 3-1.
I 1968 var Esbjerg fB meget tæt på endnu et mesterskab, da holdet sammen med tre andre klubber lå a point før sidste spillerunde, men trods sejr i sidste kamp, løb KB med titlen på bedre målscore. Året efter rykkede Esbjerg dog ud af 1. division, hvor man ellers havde spillet tyve sæsoner i træk.

1970-1979 
I 1974 rykkede Esbjerg fB igen op i 1. division, og det blev indledningen på klubbens anden gyldne periode. Esbjerg vandt pokalturneringen i 1976. I 1977 vendte Rudi Strittich tilbage som træner, og med målmanden Ole Kjær og midtbanespilleren Jens Jørn Bertelsen som de bærende kræfter de følgende år, var Esbjerg tilbage i toppen. Klubben vandt bronze i 1977, og i 1978 tabte Esbjerg fB pokalfinalen til BK Frem efter straffesparkskonkurrence og hele tre finalekampe, der alle er endt 1-1. Senere samme år blev det til en andenplads i 1. division, mens holdet i UEFA Cup spillede sig helt frem til 3. runde, hvor Hertha Berlin blev besejret med 2-1. Returkampen i Berlin endte dog med nederlag på 0-4.

Esbjerg fB vandt i 1979 klubbens femte og foreløbigt seneste Danmarksmesterskab. Året efter eliminerede holdet Halmstads BK i Mesterholdenes Europa Cup. I den efterfølgende runde tabte Esbjerg på udebane med 0-3 til Spartak Moskva, men var i returkampen tæt på sensationen, da Esbjerg fB vandt 2-0.

1980-2009 
I 1985 var Esbjerg tæt på at vinde pokalturneringen, men tabte i finalen 2-3 til Lyngby BK på en scoring kort før tid. Esbjerg fB rykkede ud af 1. division i 1986 og spillede i begyndelsen af 1990erne også i 3. division. I 1999 var Esbjerg fB tilbage i Superligaen en enkelt sæson for i 2001 igen at spille i den bedste række. Denne gang blev opholdet mere permanent. I alt ti sæsoner blev det til før nedrykningen i 2011, med bronzemedaljer i 2004 som bedste placering.

I sæsonen 2003/04 tilføjede Esbjerg fB Brøndby IF det største hjemmenederlag nogensinde i klubbens historie i Superligaen. 6-1 lød sejren på. Esbjerg fB førte endda denne sæson Superligaen med fire runder igen, men måtte nøjes med tredjepladsen. I både 2006 og 2008 nåede klubben pokalfinalen.

2010-2018 
Esbjerg fB rykkede ud af Superligaen i sæsonen 2010/2011. Esbjerg rykkede dog med stor succes tilbage i Superligaen allerede til sæsonen 2012/2013, hvor holdet formåede at vinde pokalturneringen for tredje gang i klubbens historie med en sejr på 1-0 over Randers FC og dermed kvalificere sig til europæisk fodbold. Samtidig opnåede man en 4. plads i Superligaen.

I 2013 spillede Esbjerg deres første Europa League-kamp mod AS Saint-Étienne. Den første kamp på hjemmebane vandt Esbjerg med 4-3. Overraskende vandt de også udekampen med 1-0 og var dermed videre til gruppespillet i Europa League. Her skulle de op i mod FC Red Bull Salzburg, IF Elfsborg og Standard Liège. Her overraskede Esbjerg endnu engang og vandt 4 ud af 6 kampe. De vandt begge kampe over Elfsborg og Standard, mens de tabte begge kampe mod Salzburg.

Esbjerg fik en andenplads i gruppen og var endnu engang videre i Europa League - denne gang til knockout fasen. Her mødte de italienske ACF Fiorentina, som på Blue Water Arena vandt 3-1. I returopgøret i Firenze formåede EfB at spille 1-1 på det berømte Stadio Artemio Franchi. Da IFFHS (International Federation of Football History & Statistics) udgav deres liste over de bedste hold i verden var Esbjerg at finde på 79. pladsen. Hans Henrik Andreasen var med på efterårets hold i Europa League over de bedste spillere i turneringen.

I 2017 rykkede Esbjerg ud af Superligaen efter at have tabt den afgørende nedrykningsfinale over to kampe mod AC Horsens med sammenlagt 3-4. Klubben rykkede dog tilbage i Superligaen efter blot en sæson i 1. division.

Fra juli 2020 til maj 2021 var Ólafur Kristjánsson cheftræner for klubben. I februar 2021 blev klubben solgt til en række amerikanske investorer som også sidder på Barnsley FC, KV Oostende og AS Nancy. I maj 2021 blev Peter Hyballa ansat som cheftræner i klubben. Kort tid efter hans opstart som træner kom der anonyme beskyldninger om fysisk og psykisk vold mod spillerne, hvilket Hyballa selv afviste. Efterfølgende har både Daniel Anyembe, der er skiftet til Viborg F.F., og Kasper Pedersen forladt klubben og bekræftet rygterne. Klubbens holdlæge har ligeledes taget afsked med klubben som følge af Hyballas opførsel.

Titler 

 Danmarksmesterskabet
 Mestre (5): 1961, 1962, 1963, 1965 og 1979.
 Sølv (3): 1956, 1968 og 1978.
 Bronze (3): 1977, 2004 og 2019.
 Landspokalturneringen
 Vinder (3): 1964, 1976 og 2013.
 Finalist (6): 1957, 1962, 1978, 1985, 2006 og 2008.
 Fair Play
 Vinder (6): 1980, 1981, 1982, 1983, 2003 og 2004.
 Danmarksmesterskabet for U/21-hold
 Vinder (2): 1998 og 2004.
 Sølv (1): 2005.
 Bronze (1): 2001.
 Uofficielt Danmarksmesterskab i indendørs fodbold
 Vinder (3): 2005, 2006 og 2007
 Bronze (1): 2003.

Kilde: efbhistorik.dk

Nuværende spillertrup

Transfers 

 (Norge)

Stab

Trænerstab

EfB Amatørafdelings bestyrelse

Stadion 

Esbjerg fB har hjemmebane på Blue Water Arena, som er betegnelsen for Esbjerg Stadion på Gl. Vardevej og en del af Esbjerg Idrætspark. Der blev i 2004 opført en ny tribune på den østlige langside af stadion. Et nyt stadion med plads til 17.181 tilskuere stod færdigt i august 2009.

 Byggeår: 1955.
 Udbygget/moderniseret: 1999, 2004, 2008-09.
 Kapacitet: 17.181
 Heraf siddepladser: 11.016 siddepladser. (12.100 sidderpladser til UEFA-kampe)
 Banestørrelse: 105 x 68 meter.
 Lysanlæg: 1200 lux.
 Tilskuerrekord: 22.000 (Esbjerg fB – KB, 1961).
 Adresse: Gl. Vardevej 82, 6700 Esbjerg

EfB lejer stadionet af Esbjerg Kommune, ligesom klubben benytter andre træningsfasciliteter i Esbjerg Idrætspark.

Danske landsholdsspillere 
Følgende 32 fodboldspillere har som Esbjerg-spillere debuteret på det danske A-landshold (I parentes debutår/kampe/mål):

Kilde: efbhistorik.dk

Andre tidligere spillere

Årets spiller 

Årets spiller i Esbjerg

 2022/2023: Emil Holten
 2021/2022: Lasha Parunashvili
 2020/2021: Mads Kikkenborg
 2019/2020: Rodolph Austin

 2018/2019: Joni Kauko

 2017/2018: Anders Dreyer

 2016/2017: Victor Pálsson

 2015/2016: Jeppe Højbjerg

 2014/2015: Jonas Knudsen

 2013/2014: Kian Hansen
 2012/2013: Lukas Hradecky
 2010/2011: Jesper Lange
 2009/2010: Nicolai Høgh

Årets spiller i Danmark

 1979: Jens Jørn Bertelsen
 1978: Ole Kjær
 1963: Jens Petersen

Flest kampe 

Her følger en liste over EfB-spillere med de fleste førsteholdskampe.

Kilde: efbhistorik.dk

Topscorere

Flest mål 
Her følger en liste over EfB's mest scorende spillere gennem tiden.

Kilde: efbhistorik.dk

Efter sæson 
Her følger en liste over topscorere blandt EfB's spillere opdelt efter sæson. Det skal nævnes at EfB ikke har spillet i den bedste række alle sæsoner. Sæsoner markeret med * kan indeholde fejl.

Trænere 

Kilde: efbhistorik.dk

Europæisk deltagelse 

Toto Cup

*: Taber på straffe

Eksterne henvisninger 
 Esbjerg fB's officielle hjemmeside 
 efbhistorik.dk: Dokumenteret statistik siden 1924

Referencer 

Fodboldklubber under DBU Jylland
 
Etableret i 1924
Fodboldklubber i Danmarksturneringen